runetrust/blame-folketinget-dk huggingface dataset:
Peter Hummelgaard (S), 2023-11-21:
Som jeg var inde på før, er det jo politiets vurdering – i modsætning til hvad man så i løbet af 00'erne – at bandegrupperingerne og hashsælgerne også er fulgt med tiden og i dag bruger de samme teknologiske metoder til at få afsat deres varer, som alle mulige andre virksomheder gør.
Det, vi jo ser i dag, er, at det salg, der ikke fysisk foregår på Christiania, ret ofte foregår ved bududbringning, med budtelefoner og alt muligt andet.
Det vil sige, at politiets egen vurdering er, at man vil have nemmere ved og bedre forudsætninger for at håndtere den afledte kriminalitet af f.eks. illegal hashhandel, hvis det er mere spredt, end hvis det foregår på en meget usund matrikel på Christiania, hvor det i højere grad er banderne, der styrer, frem for alle mulige andre.
Jamen som jeg flere gange har henvist til, er det politiets vurdering, at man vil have nemmere ved og bedre forudsætninger for at bekæmpe den afledte kriminalitet, hvis det alt sammen ikke foregår inden for den samme lukkede matrikel, som i øvrigt, som situationen er lige nu i modsætning til i 00'erne, er konfliktgenererende de forskellige bandegrupperinger imellem.
Det er jo bl.a. derfor, vi gerne vil gøre alt, hvad vi overhovedet kan, for at give politiet de bedst tænkelige værktøjer.
Oversat til dansk betyder det: Det her er et lovforslag, der giver politiet værktøj til at sætte hårdt ind på Christiania, det geografiske område Christiania.
Jeg bilder ikke nogen ind, at det her vil gøre noget permanent ved efterspørgslen efter euforiserende stoffer.
Det er det, der er meningen med det her lovforslag.
Nikoline Erbs Hillers-Bendtsen (ALT), 2023-11-21:
Kan ministeren måske komme lidt ind på, hvad ministeren helt konkret mener der vil være af forskel med det her lovforslag i forhold til salget af ulovlig narkotika?
Så vil ministeren forklare mig, hvordan det her lovforslag helt konkret ændrer på det salg?
Peter Hummelgaard (S), 2023-11-21:
Det her er jo ikke udenomssnak.
Tværtimod er det jo ærlig snak, for det ville jo være at stikke danskerne og for den sags skyld Folketinget blår i øjnene, hvis jeg som justitsminister stod her og spillede stor mand og hævdede, at vi i morgen eller om en måned for den sags skyld kunne se en permanent rydning af Pusher Street.
Man har ryddet Pusher Street mange gange, og politiet gør det i øvrigt også ugentligt.
Målet med aktionen i morgen er jo sådan set at vise, også som et signal til christianitterne, at det her kan være anderledes, men vi har også brug for, at christianitterne bidrager aktivt til det.
Mai Mercado (KF), 2023-11-21:
Vi kunne jo bare se, at ministeren i sidste uge på pressemødet om bandepakken netop henviste til det her lovforslag.
Så man mener jo også, at der her er løsninger, der fungerer på kort sigt, men som vil være med til at sikre, at Pusher Street permanent bliver ryddet.
Så må jeg bare spørge: Hvilken dato sætter ministeren for, at han kan garantere, at der nu ikke kommer til at være mere salg i Pusher Street, og at Pusher Street nu bliver ryddet og forbliver ryddet?
Jeg håber, at vi kan komme væk fra den her udenomssnak og egentlig bare få et svar på, hvornår danskerne kan forvente, at Pusher Street permanent er ryddet.
Nikoline Erbs Hillers-Bendtsen (ALT), 2023-11-21:
Jeg er enig i, at vi bliver nødt til at gøre noget ved problemerne ude på Christiania, som er dybt problematiske.
Men jeg er bange for, at vi flytter den utrygge adfærd, der er på Christiania, længere ud i samfundet.
Er ministeren ikke bekymret for, at vi bare flytter problemerne og faktisk ikke løser dem?
Steffen Larsen (LA), 2023-11-21:
Tak, fru formand.
Jeg står her som stedfortræder for vores digitaliseringsordfører, Alexander Ryle.
Lovforslaget her er ganske simpelt at skyde gråspurve med kanoner.
Det vil udelukke børn og unge fra informationstjenester som f.eks. YouTube, hvis deres forældre ikke vil eller måske endda vigtigere endnu ikke kan give samtykke.
For udsatte børn kan have flere problemer endnu, for de kan miste adgangen til tjenester som e-mails, onlineskriveprogrammer og meget andet, der faktisk er brugbart, godt og konstruktivt.
Så kære venner, internettet er altså ikke alene et frådende børnespisende uhyre.
Internettet er jo som vores samfund et sted, hvor der er gode og konstruktive ting, men der er som i vores samfund også farer til – farer, som vi skal bekæmpe.
Men den bedste sikkerhed er og bliver at oplære og give de unge mennesker gode værktøjer og sørge for beskyttelse af dem, når de har behov, ikke bare forsøge at forhindre dem i at bruge tjenester og hjemmesider, der faktisk i udgangspunktet ikke er farligere, end hvad man kan opleve, når man tænder fjernsynet en almindelig søndag eftermiddag.
Man mener derudover i forslaget, at det medfører begrænsede omkostninger for udbyderne.
Det kræver meget mere arbejde, herunder fra ingeniører, der skal opdatere it-systemer, og det er der ikke meget tid til at gøre, hvis loven først bliver vedtaget lige før jul med en meget kort implementeringsfrist for de påvirkede virksomheder.
Liberal Alliance er derfor imod forslaget, og jeg skal hilse fra Alternativets ordfører og sige, at de ligeledes er imod forslaget.
Betina Kastbjerg (DD), 2023-11-21:
Tak for det, formand.
Vi lever i en tid, hvor børn og unges liv i stigende grad udspiller sig online.
Desværre er de ikke altid fuldt bevidste om de potentielle risici og konsekvenser, der kan være forbundet med at give samtykke til behandlingen af personoplysninger.
Samtidig er deres kendskab til rettigheder i forbindelse med behandlingen af personoplysninger også ofte begrænset.
Med lovforslaget er der et ønske om at hæve aldersgrænsen for, hvornår man kan give samtykke til behandlingen af personoplysninger, fra 13 til 15 år.
Dette skridt er baseret på anbefalinger fra regeringens ekspertgruppe om techgiganter, og det skal dermed være med til at beskytte børn og unge bedre på internettet.
Det vil sige, at det fremadrettet vil kræve samtykke fra forældrene, for at børn under 15 år kan acceptere, at deres personoplysninger bliver indhentet på sociale medier, onlinespil m.m.
Dette opfatter vi som en fornuftig balance.
For hensynet til en beskyttelse af børns personoplysninger skal vægtes højt, samtidig med at forældre naturligvis i højere grad bør have lov til at kunne styre, hvilke personoplysninger deres 13-14-årige deler på nettet.
I Danmarksdemokraterne vil gerne beskytte børn og unge på nettet, og derfor støtter vi forslaget.
Jeppe Søe (M), 2023-11-21:
Tak for det, fru formand.
Vi skal passe på børn og unge, og jeg synes, regeringen er på den rette vej ved at kigge på at fremsætte en lang række lovforslag, som vi kommer til at tale om, både her og i Digitaliseringsudvalget, i de kommende mange, mange måneder.
Én ting er det, vi kan se.
Der er jo masser af ting, man kan se.
Man kan jo f.eks. se et barn, der sidder foran en iPad, og det er egentlig det, som store dele af debatten har handlet om, altså skærmtid.
Der kom her forleden dag en undersøgelse, der viser, at det måske ikke er det største problem.
Den undersøgelse pegede lidt på, at der skulle være forældresamvær, i hvert fald om ikke andet, når man spiser sammen.
Men der foregår også ting, vi ikke kan se, og det er jo præcis det, der sker, når man tænder en iPad eller man åbner en app, altså at der sker en masse ting inde bagved, og det er de ting, vi nu kigger på at regulere.
For der er ikke noget barn og i øvrigt heller ikke ret mange voksne, der helt har begreb om, hvad det er, der foregår, når man tænder en app eller deler en eller anden ting, enten med hinanden eller med nogle, der er langt væk.
Før lå aldersgrænsen på 13 år, og ekspertgruppen har peget på 16 år, men i Danmark har vi jo masser af ting, der gælder fra 15 år, f.eks. en seksuel lavalder og inden for kriminalitet, og derfor synes vi, at de 15 år er passende.
Jeg er enig med fru Lisbeth Bech-Nielsen i, at en håndhævelse selvfølgelig bliver væsentlig del af det.
Det er jo også helt latterligt, hvis vi står her og vedtager regler og holder taler for hinanden og der så ikke sker noget derude, og det kommer der også til at være fokus på.
Jeg er også enig med de ordførere, der nu har talt, om, at man jo ret hurtigt kan fratage børnene retten til at have et privatliv.
Men som en far, der har børn, og med et system, der rent faktisk gør, at jeg skal give tilladelse, hvis de henter apps hjem og lignende, må jeg sige, at jeg synes, det er en tryghed.
Jeg kan jo ikke regulere, hvad de skriver, men jeg kan regulere, hvad det er for en adfærd, de har på nettet.
Dermed kan man opdrage bedre.
Det er nemmere at opdrage, hvis man ved, hvad det er, børnene render og laver.
Vi har stadig væk udfordringer, som ikke kan løses alene i Danmark, af den simple årsag, at det her jo kun gælder virksomheder, der ligger i Danmark.
Facebook har f.eks. et datterselskab, og derfor vil det gælde dem, men når det drejer sig om andre af de apps, som børnene bruger, ligger det jo ikke i Danmark, og dermed er de uberørte af lige præcis den her lov.
Derfor kræver det her jo et globalt samarbejde, og det er jo også i fuld gang.
Vi støtter i høj grad forslaget.
Lisbeth Bech-Nielsen (SF), 2023-11-21:
I overvågningskapitalismens tidsalder er vores inderste tanker og idéer jo til salg, eller det bliver i hvert fald solgt, og når det drejer sig om vores børn – det, de søger om, og det, de laver på nettet – så er det jo bare endnu mere alvorligt, når vi kan se, at de bliver manipuleret med.
Vi kender de mange eksempler, f.eks. dokumentarfilmen om spil, og hvordan børn bliver manipuleret til at købe det ene eller det andet til at fortsætte og blive afhængige.
Det er rigtig, rigtig godt, at regeringen tager det her skridt til nu at hæve aldersgrænsen fra 13 år til 15 år.
Selvfølgelig er der et, og jeg må ikke sige tradeoff, men altså nogle ting, vi skal veje mod hinanden.
Det er et indgreb i børns ret til et privatliv, at vi nu hæver grænsen, men et legitimt et, for som de tidligere ordførere også har været inde på, ved vi, at børn bliver manipuleret med, og at deres oplysninger bliver handlet og solgt, og det bliver vi nødt til at sætte ind over for.
I SF havde vi meget gerne set, at regeringen var lykkedes med at lave aldersverifikation, der ikke var personhenførbar, og vi vil også opfordre regeringen til fortsat at arbejde for, at der kommer en europæisk løsning på det her område.
En af de ting, som jeg vil spørge ministeren om eller prøve at få svar på i udvalgsbehandlingen, er, om vi kan gøre noget for de børn, som er anbragt uden for hjemmet eller ikke har kontakt til den forælder, der har forældremyndigheden.
For det er jo trods alt noget af et indgreb nu at flytte aldersgrænsen.
Det er et indgreb, vi støtter, men det kan være meget besværligt for de anbragte børn, hvis de skal have kontakt til en forælder, som på papiret har forældremyndigheden, men som de ikke ønsker at have ret meget kontakt med, og som nu får ret meget at skulle have sagt, i forhold til hvad de børn og unge kan foretage sig på nettet.
Jeg ved, at ministeriet har svaret, at det er sådan, det er, altså at det er hos den, der har forældremyndigheden, men der er flere af børneorganisationerne, der har nævnt det, og jeg synes, det er legitimt at prøve at finde en løsning på det.
Det sidste, jeg lige vil sige nu, handler om håndhævelse.
Vi har allerede i dag en grænse på 13 år.
Vi ved, at techgiganterne ikke håndhæver det – de forsøger ikke engang at gøre det – og derfor kunne man jo godt spørge sig selv, hvad den sådan materielle forskel ville være, når man flytter grænsen fra 13 år til 15 år.
Forhåbentlig kommer der med DSA'en noget mere fokus på håndhævelse af overtrædelser af lovgivningen.
Vi har kunnet se med GDPR og med databeskyttelsesloven, at der er mange ting, der ikke bliver håndhævet, og hvor loven blev brudt med åbne øjne.
Så det her får selvfølgelig kun en effekt, hvis det rent faktisk også bliver håndhævet, og hvis det også bliver fulgt af de virksomheder, der skal gøre det.
Men i SF er vi rigtig glade for lovforslaget og støtter det fuldstændig.
Lars Boje Mathiesen (UFG), 2023-11-21:
Jeg er dødtræt af, at der bliver skudt i gaderne i Danmark.
Jeg er dødtræt af den utryghed, der er.
Så jeg kan ikke begribe, hvorfor vi har en regering, som ikke konsekvent og efter første dom vil udvise udenlandske bandemedlemmer.
Det er folk, som er her i landet for at lave kriminalitet, som laver kriminalitet, og som takker det danske samfund for vores gæstfrihed ved at lave kriminalitet og ofte seriekriminalitet.
Sara Emil Baaring (S), 2023-11-21:
Tak for det.
I en tid, hvor en stadig større del af vores børn og unges liv foregår online, og hvor onlineverdenen har en stadig større indflydelse på deres liv, er det afgørende, at vi på Christiansborg tager ansvar for den digitale del af deres verden.
Dette lovforslag handler om at styrke vores børns digitale rettigheder.
Formålet med loven er at hæve aldersgrænsen for, hvornår børn kan give samtykke til indsamling af deres personlige oplysninger i forbindelse med onlinehandel, spil efter skoletid, eller når de er online med vennerne.
De færreste, herunder voksne, er helt klar over, hvad konsekvensen er af at trykke på samtykkeknappen på en hjemmeside.
Hvad er konsekvenserne af at acceptere?
Vi er ikke klar over konsekvenserne og risiciene ved at give tilladelse til, at firmaerne kan behandle vores personoplysninger.
Men vi kan ikke forvente samme forsigtighed fra vores børn.
Derfor er vi i Socialdemokratiet glade for, at det med dette lovforslag foreslås at hæve aldersgrænsen fra 13 til 15 år.
I praksis betyder det, at et barn under 15 år ikke længere kan godkende og acceptere deling af persondata på egen hånd.
Det vil kræve godkendelse fra en forælder eller værge i fremtiden.
Vi mener, at dette er et godt skridt mod at sikre vores børn og unges digitale liv og rettigheder, og på den baggrund kan jeg med glæde meddele, at Socialdemokratiet støtter dette lovforslag.
Vi er forpligtet til at beskytte vores børn og sikre, at de kan færdes sikkert i en digital verden og udnytte dens mange muligheder uden selv at blive udnyttet.
Tak for ordet.
Peter Hummelgaard (S), 2023-11-21:
Kriminelle, der er dømt og bliver dømt for alvorlig kriminalitet, og som ikke er danske statsborgere, og hvor der er nedlagt udvisningspåstand, bliver udvist, når domstolene finder grundlag for det, og det gør domstolene rent faktisk.
Så har Lars Boje Mathiesen jo ret i, at der også er andre sager, hvor domstolene afvejer hensynene anderledes og alt muligt andet.
Men vi har trods alt en retsstat, hvor det til syvende og sidst er domstolene, der skal tage de forskellige hensyn og også afveje forskellige retsprincipper over for hinanden.
Lars Boje Mathiesen (UFG), 2023-11-21:
Ja, og djævlen ligger i detaljen, nemlig i det sidste med, når det »er muligt«, og nogle gange, efter dommen, bliver det så også underkendt.
Det gør det, fordi regeringen ikke er villig til at tage et opgør med de konventioner, som man sætter højere end danskernes tryghed.
For det tror jeg ikke på justitsministeren kan give eksempler på fra Folketingets talerstol.
Så det kan godt være, man har en hensigtserklæring om at fortælle vælgerne derude, at man gør noget, men man udviser ikke konsekvent og efter første dom.
Peter Hummelgaard (S), 2023-11-21:
Men det gør vi sådan set også, hr. Lars Boje Mathiesen.
Lovgivningen er jo igennem en hel del år blevet strammet gevaldigt.
Det er så også med til at trække sagerne i langdrag, fordi dem, der er på anklagebænken, selvfølgelig vil gøre alt, hvad de overhovedet kan, for at forhale eller procedureødelægge de påstande, der bliver nedlagt.
Men anklagemyndigheden nedlægger jo udvisningspåstand i mange af de her sager, hvor det er muligt at nedlægge påstand.
Mona Juul (KF), 2023-11-21:
De fleste har koncentreret sig om den første, og det vil jeg også i hvert fald begynde med.
Vi skal tage stilling til, om vi vil lytte til eksperters forslag om at hæve aldersgrænsen for, hvornår et barn kan give samtykke til behandling af personoplysninger i forbindelse med f.eks. onlinespil og sociale medier, og det er med henblik på at være med til at beskytte børn og unge på internettet.
Så skal vi tage stilling til, om vi vil undtage Procesbevillingsnævnet fra databeskyttelsesforordningens regler om oplysningspligt og indsigtsret i sager vedrørende appeltilladelse, så der skabes sammenhæng mellem reglerne hele vejen igennem retssystemet, da domstolene jo allerede er undtaget fra reglerne herom.
Så skal vi også tage stilling til, om vi vil gøre livet mere besværligt for Folketingets Ombudsmand, så Folketingets Ombudsmand i modsætning til i dag i forbindelse med behandling af personoplysninger skal videresende anmodning om indsigt til en myndighed, som så skal tage stilling til at besvare anmodningen.
Det tænker jeg at vi vil, så det bliver fire gange ja fra Det Konservative Folkeparti, om end jeg i forbindelse med den hævede aldersgrænse vil give Dataetisk Råd ret i, at forældre jo også kan have svært ved at navigere og føre meningsfulde samtaler om den digitale dannelse, og om end vi i udvalgsarbejdet, som Danske Medier har påpeget, vil fokusere på det rimelige i at undtage appelsager i Procesbevillingsnævnet fra indsigtsretten og oplysningspligten.
Peter Hummelgaard (S), 2023-11-21:
Jeg har meget, meget stor respekt for fru Mai Mercado, men jeg tillader mig også at efterlyse, at hun citerer mig korrekt.
Den første del af sætningen var korrekt, for det er rigtigt, at jeg tilbage i september oven på nogle meget brutale episoder på Christiania og efter anmodning fra christianitterne selv sagde, at Pusher Street skal lukkes permanent.
Tværtimod tog jeg en hel del runder i offentligheden med argumentationen om, at det her kommer til at tage tid, fordi vi først er nødt til at skabe forudsætningerne for det, og det gør vi lige nu bl.a. i samarbejde med Københavns Kommune, christianitterne selv og politiet, og så er Justitsministeriet selvfølelig selv med ved bordet.
Det her lovforslag er en blandt mange byggeklodser til, at vi kan få skabt forudsætningerne for at rydde Pusher Street permanent og rive den organiserede kriminalitet op ved roden.
Lars Boje Mathiesen (UFG), 2023-11-21:
Ja, og det er det samme bla bla, vi har hørt i de sidste 15-20 år: Vi skal gå lige til kanten af konventionerne.
Det gør jo bare, at når bundlinjen gøres op, så bliver kriminelle udlændinge ikke udvist konsekvent og efter første dom, og Konservative er stadig væk ikke villige til at udvise kriminelle udlændinge konsekvent og efter første dom.
Mai Mercado (KF), 2023-11-21:
I Det Konservative Folkeparti kommer vi ikke til at tage et opgør med konventionerne.
Men vi synes, at konventionerne skal udfordres, så vi skal da gå til kanten.
Og når det handler om bandeforhandlingerne, havde vi sammen med i øvrigt en række andre borgerlige partier faktisk et forslag, som netop skulle gælde udlændinge, der begår bandekriminalitet, med henblik på at få dem udvist hurtigere.
Lars Boje Mathiesen (UFG), 2023-11-21:
Når Konservative nu siger, at man ønsker strengere straffe – det hører vi tit; vi skal have strengere straffe – og Konservative samtidig har en politik, hvor man ikke konsekvent efter første dom vil udvise kriminelle udlændinge, var det så ikke på tide, at Konservative ændrede holdning til det og så sagde, at nu må vi tage et opgør med de konventioner, som gør, at vi ikke kan udvise kriminelle udlændinge konsekvent efter første dom?
Det skulle også være på bandeområdet, for vi ved, at rigtig mange i banderne ikke har dansk statsborgerskab.
Men der vil Konservative vel ikke sætte foden ned, eller hvordan?
Mai Mercado (KF), 2023-11-21:
Narkokriminaliteten på Christiania har stået på alt for længe.
Ministeren sagde i september efter et drab og skyderi mod sagesløse turister, at nu skulle handelen på Christiania lukkes.
2 dage senere var der fuld gang i handelen igen.
Og det siger sig selv, at det er uholdbart.
Men det er jo en delvis løsning; det løser ikke hele problemet med Christiania.
Og det gør de så, har de skrevet i en pressemeddelelse, midlertidigt på onsdag kl. 15 og resten af dagen.
Altså, det er jo næsten, som om det en servicemeddelelse til alle, som lige kan nå at gøre deres indkøb inden på onsdag kl. 15.
Det eneste, der bare mangler, er et slagkraftigt Black Friday-tilbud her op mod weekenden.
Det er ingen hemmelighed, at vi i Det Konservative Folkeparti kunne ønske os mere, og at det sker hurtigere, især nu, hvor christianitterne jo selv ønsker, at der bliver taget et opgør med hashhandelen.
Jeg kan bare komme med et enkelt godt eksempel, og det er det, der kaldes morfinfinten.
Du må i dag besidde op mod 2.000 morfinpiller, før du bliver straffet efter narkotikaloven, og det betyder jo, at når man så bliver straffet efter lov om euforiserende stoffer, er der altså en oplagt fordel i at sælge de her præparater, og sådan bør det selvfølgelig ikke være.
Så vi ønsker en mere hårdhændet indsats over for salg af morfinpræparater, og vi håber, at der snart kommer et udspil om det.
Vi støtter selvfølgelig det her lovforslag.
Men jeg vil bare gentage, at vi selvfølgelig kunne ønske os mere hurtigere.
Steffen Larsen (LA), 2023-11-21:
Mange tak, hr. formand.
Her har vi i Liberal Alliance også deltaget positivt og konstruktivt, selv om ikke alle dele af bandepakken er noget, som nødvendigvis er vores kop te.
For bandeuvæsenet er forfærdeligt; det skal knægtes, og det skal knækkes.
Vi tager nemlig kampen mod forbrydelser alvorligt i Liberal Alliance, og til vores store glæde gør flertallet her i Folketinget det også.
Men i vores kamp for at bekæmpe banderne må vi ikke forfalde til uret.
Vi må ikke forfalde til at gå imod retssikkerheden, og vi må ikke forfalde til at glemme borgernes basale rettigheder, og vi må ikke indespærre folk for ting, vi normalt ikke vil gøre det for.
Det ser vi en risiko for sker, særlig det, at de målrettede skærpede strafzoner kan medføre, at borgerne rammes arbitrært af strenge straffe, og de øgede krav om varetægtsfængsling er bekymrende.
Vi er trods alt det land i Europa, der i forvejen varetægtsfængsler allermest, hvorfor det virker noget uproportionalt at øge muligheden for at varetægtsfængsle for simple narkotikaforbrydelser.
Politiet har derudover allerede værktøjskassen fuld.
Vi har derfor rigeligt med værktøj til at ramme banderne, og bandepakke IV har endda medført endnu flere værktøjer, som vi endnu ikke har set effekten af.
Hashhandelen på Christiania er en byrde for vores samfund – det er der ikke nogen tvivl om – men det er også en byrde, som vi kunne bringe under kontrol, enten via legalisering eller via statssanktioneret handel.
For vi ser jo ikke folk fra Skjold Burne og 7-Eleven gå rundt og skyde hinanden ned i gaderne over det lukrative alkohol- og tobaksmarked, fordi det er reguleret og kontrolleret via lovgivning.
Vi ser kun bandemedlemmer skyde hinanden ned over hashmarkedet, nogle simple joints, og hvem der får lov til at handle dem ude på Christiania.
For det er ureguleret.
Det er det vilde vesten, for der er ingen lov.
Der er et forbud, der gør, at de står uden for loven.